મેનોપોઝના ત્રણ તબક્કા હોય છે. પ્રી મેનોપોઝ, પેરી મેનોપોઝ અને મેનોપોઝ. મોટેભાગે માન્યતા છે કે માસિક આવતું બંધ થાય એટલે મેનોપોઝ આવ્યું. પણ આ તબક્કાઓ દસથી પંદર વરસ પણ ચાલી શકે છે. પ્રી મેનોપોઝમાં થોડીઘણી શારિરીક અને માનસિક સમસ્યાઓ સ્ત્રીને અનુભવાય. ક્યારેક વધુ કે ઓછો રક્તસ્ત્રાવ માસિક સમયે આવે. મૂડ સ્વીંગ અનુભવાય. પેરી મેનોપોઝના સમયે પણ મૂડસ્વીંગ વધુ પ્રમાણમાં અનુભવાય. માસિક વધુ કે ઓછું આવે કે પછી તેનો સમયગાળો વધે. તે સમયે અવારનવાર ડોકટરી તપાસ કરાવવી જરૂરી છે. મોટેભાગે દર બે કે ત્રણ મહિને અને પછી છ મહિને એમ પાળી આવવાનો સમય ધીમે ધીમે લંબાતા વરસ સુધી ન આવે તો પછી મેનોપોઝનો સમય શરૂ થાય છે. અને તે સમય સ્ત્રી જીવીત રહે ત્યાં સુધી રહે છે. મેનોપોઝની અનેક સમસ્યાઓ હોય છે. કોઈને એક યા બીજી સમસ્યા હોય તો કોઈકને ખાસ કશું જ ન જણાય. એથી એવું ન માનવું કે મેનોપોઝની સમસ્યા હોતી જ નથી કે તેને માટે કશું જ વિચારવાની જરૂર નથી. હા થોડી જાગૃતિ અને થોડી કાળજી સાથે આ સમય પણ સારી રીતે પસાર કરી શકાય છે. તે વિશે વધુ વાતચીત કે સંવાદ કરવાથી સમસ્યાઓ હળવી કરી શકાતી હોય છે. મેનોપોઝ દરમિયાન અનુભવાતી સમસ્યાઓનું લિસ્ટ ઘણું લાંબુ છે. દરેક મહિલાઓ માટે જુદો અનુભવ હોઈ શકે છે. દરેકનું બંધારણ અને પરિસ્થિતિ જુદા હોવાને કારણે સમસ્યાઓ પણ જુદી હોય છે. ફક્ત તેમાંથી સારી રીતે પસાર થવા માટે કુટુંબનો સ્નેહ અને કાળજી જરૂરી છે.